Hadam Zacharias Šěrach

Hadam Zacharias Šěrach ( Adam Zacharias Schirach; * 7. apryla 1693 w Chrjebi, † 28. julija 1758 w Malešecach) bě serbski ewangelski farar, sobuzałožer Serbskeho prědarskeho towarstwa w Lipsku, basnik a magister.

Wón narodźi so jako syn Chrjebjanskeho fararja Pětra Šěracha w tehdy dospołnje serbskej wosadnej wsy. Wot 1707 do 1714 wopytowa Wjerchowsku šulu w Mišnje a 1714–17 studowaše w Lipsku filozofiju a teologiju. Tam załoži z pjećomi dalšimi studentami Serbske prědarske towarstwo. W lěće 1720 nastupi prěnje farske městno w Nosačanskej wosadźe, hdźež dźewjeć lět wosta. Wot 1729 hač do swojeje smjerće w lěće 1758 skutkowaše jako farar w Malešecach.

Šěrach basnješe grjeksce a hebrejsce, ale tež němsce a serbsce, wot čehož so pak skoro ničo zachowało njeje. Někotre nabožinske knihi do serbšćiny přełoži.

Hadam Zacharias Šěrach bě přirodny bratr Křesćana Bohuchwała Šěracha a nan Hadama Bohuchwała (* 1724) a Pětra Eliasa Šěracha (* 1742). Narownaj pomnikaj Šěracha a jeho mandźelskeje Heleny († 1756) nadeńdźetej so we wěžowej hali Malešanskeje cyrkwje.

 Žórło 

Kategorija:Muž
Kategorija:Serb
Kategorija:Ewangelsko-lutherski farar
Kategorija:Basnik
Kategorija:Wosoba (Chrjebja)
Kategorija:Wosoba (Malešecy)
Kategorija:Wosoba (Nosaćicy)
Kategorija:Rodź. 1693
Kategorija:Zemr. 1758
Kategorija:Čłon Serbskeho prědarskeho towarstwa